Konkurransen mellom Nordvestkompaniet og Hudson Bay-kompaniet førte til gjentatte væpnede sammenstøt ved Red River-kolonien, Fort William og annetsteds mellom 1815 og 1819. Begge handelskompanier bedrev en intensiv lobbying i London. Det britiske kolonialministeriet ville skape orden både for sakens egen skyld og fordi konflikten forhindret løsning av andre viktige spørsmål i de kanadiske kolonier. Resultatet ble en av den britiske regjering fremtvunget sammenslåing av Nordvestkompaniet med Hudson Bay-kompaniet under den sistnevnes navn, som sammen med dens oktroa og privilegier utgjorde grunnlag for det sammenslåtte foretaket, mens Nordvestkompaniets dynamikk fikk tjene som ny drivkraft for det gamle selskapet.